recursal/SuperWikiNEXT-32B huggingface dataset:
**דבורה בקון** (24 בפברואר 1951 – 18 במרץ 1983) הייתה שחקנית קולנוע ישראלית.

ביוגרפיה
--------

נולדה לאריה ופולה בקון ניצולי שואה כבת זקונים ולה אח אחד גדול ממנה בשם משה. 

בקון גדלה בתל אביב והתגוררה בה עד מותה.

ב-1974 הופיעה בקון בסדרת הטלוויזיה "דלת הקסמים" בה גילמה אישה ברחוב.

קודם לעבודתה הקולנועית, בסוף שנות ה-70 השתתפה בתוכנית הטלוויזיה "זה הסוד שלי" בתור בעלת סוד, שעבדה בפנצ'ריה. 

היא עבדה גם כסלקטורית במועדון "21" בתל אביב שנפתח ב-1979 והיה מועדון הגייז הראשון בישראל, וכמו כן היא עבדה במועדונים נוספים בתל אביב, והייתה ידועה כבליינית עד השעות הקטנות של הלילה במועדונים "אפוקליפסה", "המשפחה", "קיסר" ו"המסבאה". 

הבמאי והשחקן צבי שיסל ליהק אותה בשנת 1977 לסרטון פרסומת של "טרופית", הוא בחר בה לפרסומת הזו לפני שהייתה מוכרת. לימים שיסל ליהק אותה לסרט "סבבה" שביים, שהפך גם לסרטה האחרון.

הופעתה הראשונה בקולנוע הייתה בסרט "נישואין נוסח תל אביב" בבימויו של יואל זילברג, שיצא לאקרנים ב-1979, ובו גילמה את מנהלת מועדון הקלפים.

בשנת 1980 השתתפה בצוות המתחנים של סרט המתיחות "חייך אכלת אותה" לצד יהודה ברקן, אריה מוסקונה וקרוליין לנגפורד. הופעתה בסרט הקנתה לה חשיפה רבה בציבור, וביססה את הדמות של האישה גדולת הממדים, גסת הרוח והמאיימת שהייתה מזוהה איתה בהמשך הדרך בסרטים נוספים, שהמוכר בהם הוא "ספיחס" בבימוי בעז דוידזון.

בשנת 1981 השתתפה בסרט "עם ישראל חי".

בשנת 1982 גילמה את מ"כית הבנות בסרט "ספיחס".

בשנת 1983 שיחקה בסרט "סבבה" שהווה ספין אוף ל"ספיחס", וגם שם גילמה את דמות המ"כית, וזה היה הסרט האחרון בו היא השתתפה טרם מותה.

ב-18 במרץ 1983 נהרגה בקון בתאונת דרכים בדרך לאילת ליד צומת קטורה בכביש 40 כשנהג המונית שנסעה בה סטה לצד הדרך וכתוצאה מכך המונית עלתה באש. נהג המונית ונוסע נוסף שהיה ידיד של בקון שנסע איתה נפצעו. 

בקון נקברה בבית העלמין הדרום.

ב-1984 נהג המונית יצחק חזן נשלח לשנה וחצי מאסר בפועל ונשלל רישיונו לעשר שנים לאחר שהוכח כי נהג בשיכרות, וגרם לתאונה הטראגית. 

במקום בו הייתה התאונה שגבתה את חייה ניצבת אנדרטה לזכרה. 

השירים "חיה בתוך קופסה" ו"בננ", של הזמרת קורין אלאל שהייתה חברתה, נכתבו לזכרה לאחר מותה ונכללו באלבומה הראשון של אלאל שיצא ב-1984.

בשנת 1993 עשר שנים אחרי מותה הקליט יזהר כהן שהיה חבר קרוב של בקון שיר בשם "אני ודבורה הגדולה", שנכתב על ידי קובי לוריא לאור סיפורים ששמע על בקון מחבריה הקרובים ומכהן עצמו, וקורין אלאל הלחינה את השיר. השיר נכלל באלבומו החמישי של כהן שיצא באותה השנה ושנקרא "לגעת במים לגעת ברוח".

קישורים חיצוניים
----------------

* דבורה בקון, במיזם "אישים" לתיעוד היצירה הישראלית
* דבורה בקון, במסד הנתונים הקולנועיים IMDb (באנגלית)
* דבורה בקון, באתר "אידיבי", מאגר הידע העברי לקולנוע ישראלי ועולמי
* דבורה בקון, באתר ספר הקולנוע הישראלי

הערות שוליים
------------

1. ↑  נתן זהבי, נהג הרכב בו נהרגה דבורה בקון למאסר, באתר חדשות, ‏9 באפריל 1984
**אלי לנקרי** (נולד ב-26 ביולי 1953) הוא ראש עיריית אילת.

ביוגרפיה
--------

לנקרי נולד בקזבלנקה שבמרוקו. עלה לארץ בשנת 1962 עם משפחתו לאילת. למד והתחנך באילת, בית ספר יסודי – "ימין הרצוג" ובבית ספר תיכון עירוני מקיף גולדווטר. בצבא שירת בגדוד 13 של גולני ולאחר מכן בחיל הקשר.

בין השנים 1997–2008 ניהל את חברת דיזנגוף (צים) אילת.

כיהן כסגן וממלא מקום ראש עיריית אילת מאיר יצחק הלוי משנת 2004. הוביל במהלך השנים את תחומי הכלכלה, התיירות, התעסוקה, החדשנות, עיר חכמה ועוד. בין השנים 2010–2013 שימש גם כיו"ר החברה הכלכלית לאילת.

לאחר פרישתו של יצחק הלוי כיהן כראש העיר בפועל. בבחירות המיוחדות לראשות עיריית אילת, שנערכו באוגוסט 2021, התמודד על ראשות העירייה. וניצח כשקיבל כ-44.7% מקולות הבוחרים, לעומת 41.2% שקיבל גבי קדוש.

בשנת 2024 נבחר לתקופת כהונה נוספת כשזכה ל44.80% מהקולות, לעומת 35.98% כשקיבל גבי קדוש.

בנוסף לתפקידו כראש עיריית אילת משמש כיו"ר תאגיד התיירות העירוני, יו"ר דירקטוריון המנהלת המשותפת של עיריית אילת ומועצה אזורית חבל אילות, וכיו"ר הוועדה הציבורית לשמירה על הפטור ממע"מ.

הוא בעל תואר ראשון בכלכלה וניהול מאוניברסיטת בן-גוריון בנגב והאוניברסיטה הפתוחה, בוגר לימודי ספנות ונמלים, סוכני אניות והכשרת דירקטורים באוניברסיטת חיפה.

חיים אישיים
-----------

לנקרי נשוי לנעמי ואב לשלושה ילדים.

קישורים חיצוניים
----------------

ויקישיתוף מדיה וקבצים בנושא **אלי לנקרי** בוויקישיתוף
* ראש העיר הטרי של אילת, אלי לנקרי: "מתכוון לפעול בנחישות מול הממשלה החדשה", באתר חדשות 08 21 ביוני 2021

הערות שוליים
------------

1. ↑  מאיר אוחיון, ראש עיר חדש לאילת: המועמד של נתניהו הפסיד בבחירות, באתר ynet, 11 באוגוסט 2021

| ראשי עיריית אילת |
| --- |
| 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| אבי זכאי | חנוך ננר | יוסקה לוי | אשר אזר | גדי כץ | רפי הוכמן | גבי קדוש | מאיר יצחק-הלוי | אלי לנקרי |  |
| מ-1949 | מ-1951 | מ-1959 | מ-1967 | מ-1973 | מ-1983 | מ-1993 | מ-2003 | מ-2021 |  |

 |
**יוסי לוי** (נולד ב-1960) הוא עיתונאי ואיש תקשורת ישראלי, אשר שימש כיועץ התקשורת של ראש הממשלה בנימין נתניהו.

ביוגרפיה
--------

לוי הוא יליד ירושלים, דור רביעי בעיר מצד אמו, שלחמה בפלמ"ח. אביו עלה לארץ ישראל מעיראק בשנת 1932. עם גיוסו לצה"ל התנדב לצנחנים והתקבל לפלוגת העורב בחטיבת הצנחנים. עבר מסלול הכשרה כלוחם, קורס מ"כים חי"ר ושימש כסמל מחלקה ומפקד צוות. שירת במילואים כמפקד צוות ביחידה מיוחדת במשך כ-30 שנה, ולחם במלחמת לבנון הראשונה והשנייה. לאחר מלחמת לבנון השנייה היה לוי חלק מהגרעין הקשה של מחאת המילואימניקים, שקראו להתפטרותם של ראש הממשלה אהוד אולמרט, שר הביטחון פרץ והרמטכ"ל חלוץ.

את הקריירה המקצועית החל לוי כעיתונאי במקומון "כל העיר". לאחר מכן עבד ככתב ב"מעריב" במשך קרוב ל-20 שנה. שימש, בין היתר, ככתב לענייני משטרה, ככתב הצבאי, ככתב לענייני משפט, ובמקביל כמנהל מערכת העיתון בירושלים. הוא קיבל הצעה לעבור ל"ידיעות אחרונות", אך ארבעה ימים לפני מועד כניסת החוזה לתוקף, ביטל העיתון את ההתקשרות. לוי תבע את העיתון וזכה ברבע מיליון שקל.

לאחר מכן שימש כיועץ תקשורת של שר המדע, התרבות והספורט, אופיר פינס, ושל השר לנושאים אסטרטגיים, אביגדור ליברמן. 

בשנים 2008–2010 שימש כיועץ התקשורת של בנימין נתניהו. הוא התמנה לעוזר בכיר ליו"ר האופוזיציה, נתניהו בעת שהליכוד מנה 12 מנדטים. לוי מילא תפקיד מרכזי לצד נתניהו בבחירות לכנסת בפברואר 2009, בסופן זכה הליכוד ב-27 מנדטים ונתניהו שב לראשות ממשלת ישראל לאחר עשור שנים. 

בתחילת 2010 פרש ועבר לייעוץ אסטרטגי ותקשורתי באופן פרטי. בינואר 2013 שימש כמנהל התקשורת וההסברה של אריה דרעי ותנועת ש"ס. בנובמבר אותה שנה עמד בראש מערך הדוברות וההסברה במטה משה ליאון, שהתמודד על ראשות עיריית ירושלים מול ניר ברקת. 

מאז 2015 מפרסם לוי, מפעם לפעם, מאמרי דעה באתר "וואלה! NEWS" ובעיתון "הארץ".

ב-2022 יצא לאור ספרו "רק ביבי".

קישורים חיצוניים
----------------

* מאמרי יוסי לוי, באתר "הארץ"
* חן שליטא, ‏"ש"ס שותפים מאוד נאמנים לרה"מ. הם ייכנסו לקואליציה", באתר גלובס, 24 בפברואר 2013
* אתר למנויים בלבד רותם שטרקמן, "אחרי נתניהו יהיה פה כאוס מוחלט": האיש שהיה קרוב לרה"מ חושף את הסודות והשיטות, באתר TheMarker‏, 28 ביוני 2019

הערות שוליים
------------

1. ↑  יוסי לוי, בוגי יעלון מנווט - הכיוון: לישכת הרמטכ"ל, מעריב מסוף שבת, ‏ 22.12.1995, עמוד 3, כפי שהועלה באתר "פרש"
2. ↑  אתר למנויים בלבד חיים ביאור, "ידיעות" יפצה את יועץ התקשורת של נתניהו לשעבר ברבע מיליון שקל, באתר TheMarker‏, 31 בינואר 2013
3. ↑  אורי בלאו, הבוסית, באתר הארץ, 4 באפריל 2007
4. ↑  מזל מועלם, יועץ תקשורת חדש ליו"ר הליכוד נתניהו, באתר הארץ, 5 בספטמבר 2008  
נתן ליפסון ומזל מועלם, זעזוע נוסף בלשכת נתניהו: יועץ התקשורת, אופיר אקוניס, עוזב, באתר הארץ, 15 ביוני 2008
5. ↑  ג'וב חדש ליועץ של נתניהו, באתר הארץ, 15 במרץ 2010
6. ↑  אבי בר-אלי, חשיפת TheMarker מי שילמה 400 אלף שקל ליועץ לשעבר של נתניהו וליברמן, ומה עושה היועץ של כחלון ברכבת הקלה, באתר הארץ, 31 במרץ 2015
7. ↑  אתר למנויים בלבד חגי עמית, שוקי שדה, האדישות ניצחה - "אנשים מגיעים לקלפי בלי לדעת בכלל מה קורה בעיר", באתר TheMarker‏, 25 באוקטובר 2013

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011662975605171
* VIAF: 109166717383027150002
* WorldCat (עם VIAF): 109166717383027150002

 |
**מיס סלואן** (באנגלית: **Miss Sloane**) הוא סרט מותחן פוליטי משנת 2016 שבוים על ידי ג'ון מאדן ונכתב על ידי ג'ונתן פררה. בסרט מככבים ג'סיקה צ'סטיין, מארק סטרונג, גוגו אמבתה-רו, מייקל סטולברג, אליסון פיל, דגלאס סמית, ג'ייק לייסי, ג'ון לית'גו וסם ווטרסטון.

הצגת הבכורה העולמית של הסרט נערכה ב-11 בנובמבר 2016 במכון הסרטים האמריקאי, והופץ בארצות הברית ב-25 בנובמבר על ידי חברת "EuropaCorp", לפני שהוצג בשאר העולם ב-9 בדצמבר. הוא עלה לאקרנים בצרפת ב-8 במרץ 2017 ובישראל ב-22 בדצמבר 2016. הסרט הרוויח 9 מיליון דולר אמריקני ברחבי העולם כאשר לו תקציב בן 13 מיליון דולר, ונחשב לכישלון בקופות. הוא קיבל ביקורות חיוביות באופן כללי. ג'סיקה צ'סטיין הייתה מועמדת לפרס גלובוס הזהב לשחקנית הטובה ביותר (סרט דרמה) על תפקידה בסרט זה.

עלילה
-----

אליזבת מדלן "ליז" סלואן (ג'סיקה צ'סטיין) היא שתדלנית צמאת דם ואכזרית, אשר הוזמנה לשימוע בקונגרס בראשות הסנאטור רונלד ספרלינג (ג'ון לית'גו) כדי לברר האם הפרה את כללי האתיקה של הסנאט של ארצות הברית עת שעבדה בוושינגטון די. סי. מטעם חברת השדלנות "קול קרביץ & ווטרמן".

שלושה חודשים ושבוע קודם לכן, אל החברה של סלואן ניגש נשיא שדולת הנשק בוב סנפורד (צ'אק שאמטה) בבקשה שיעזרו להפיל את הצעת החוק היטון-האריס להרחבת בדיקות הרקע על רכישות כלי נשק, תוך מיקוד הקמפיין נגד הצעת החוק בקהל הבוחרים הנשי. סלואן לועגת לסנפורד, ועד מהרה עוזבת את "קול קרביץ" אל חברתו של רודולפו שמידט (מארק סטרונג), בעל החברה היריבה של "קול קרביץ", אשר מנסה להעביר את הצעת החוק.

בחברת "פיטרסון וויאט", סלואן מתיידדת עם אזמה מנוצ'ריין (גוגו אמבתה-רו) ובוחרת בה לנהל את רוב הופעות התקשורת של המשרד, והן מתחילות להתקדם משמעותית בקבלת קולות עבור הצעת החוק. במהלך עימות טלוויזיוני בין סלואן לאחד ממתחריה, חושפת סלואן בפומבי כי אזמה ניצולת אירוע ירי בבית ספר תיכון על אף שהבטיחה לא לעשות זאת. מאוחר יותר, אזמה נשבת באיומי אקדח בזמן שהיא עוזבת את משרדה, אך התוקף שלה נורה למוות על ידי אזרח אחר שנשא כחוק אקדח. מתנגדי היטון-האריס מנצלים אירוע זה, שגורם להצעת חוק לאבד תמיכה בסנאט.

הנרטיב חוזר לשימוע בקונגרס. הסנאטור ספרלינג מציג טופס בקשה לאישור נסיעה לחו"ל עבור סנאטור פלוני. הבקשה הוגשה על ידי מוסד ללא כוונת רווח, אך נכתב בכתב ידה של סלואן, דבר המצביע על כך שהיא מילאה תפקיד בלתי חוקי בהסדרת הנסיעות.

בהצהרה הסופית בדיון, סלואן מודה שהיא ציפתה שמתנגדיה עלולים לתקוף אותה באופן אישי במידה וחברת "פיטרסון וויאט" תקדם את הצעת החוק. היא חושפת שחיתויות של הסנאטור ספרלינג ובכירי חברת "קול קרביץ" ובכך מפוצצת את השימוע.

עשרה חודשים מאוחר יותר, פרקליטה של סלואן מבקר אותה במתקן כליאה פדרלי ומספר לה שהצעת החוק עברה אך הקריירה שלה הגיעה לתומה. לאחר שיחה בין השניים מתגלה כי סלואן הקריבה את עצמה כדי להגן על הצוות שלה.

קישורים חיצוניים
----------------

* "מיס סלואן", במסד הנתונים הקולנועיים IMDb (באנגלית)
* "מיס סלואן", באתר נטפליקס
* "מיס סלואן", באתר AllMovie (באנגלית)
* "מיס סלואן", באתר Rotten Tomatoes (באנגלית)
* "מיס סלואן", באתר Box Office Mojo (באנגלית)
* "מיס סלואן", באתר Metacritic (באנגלית)
* "מיס סלואן", במסד הנתונים הקולנועיים KinoPoisk (ברוסית)

הערות שוליים
------------

1. ↑  MISS SLOANE, באתר BBFC
2. ↑  ‘Office Christmas Party’ Hopes To Bring Cheer To Another Dull Weekend; ‘La La Land’ Tunes Up – Box Office Preview
3. ↑  Miss Sloane, באתר Box Office Mojo
4. ↑  Misfire: Miss Sloane is the Worst Flop of 2016
5. ↑  רשימת הזוכים והמועמדים לטקס פרסי גלובוס הזהב ה-74, 2017
**שי (שיקו) חיים (חייק)** (נולד ב-17 בדצמבר 1975) הוא זמר מוזיקה מזרחית, מעבד מוזיקלי וקלידן ישראלי.

ביוגרפיה
--------

חייק גדל בפתח תקווה. אביו הוא מנשה אבו סבח, אחד מגדולי הזמר העיראקי בעבר. כבר בגיל צעיר, למד חייק לנגן על קלידים ללא מורה, מה שיצר לו את הכינוי "שיקו ילד הפלא". לפני קריירת הזמר, הוא עבד כמפיק ומעבד מוזיקלי עם זמרים רבים, והיה המנהל המוזיקלי של הזמרת זהבה בן.

בפברואר 2010 נישא להודיה מירי אוחנה, מעצבת אופנה, ולהם 4 ילדים.

קריירה מוזיקלית
---------------

### "המסתורי"

אלבומו הראשון של חייק יצא בשנת 1998 ונקרא "אל האור". באלבום זה, הוא לא חשף את פניו ואת זהותו, אך כן חשף את כישוריו הן כזמר והן כמעבד מוזיקלי וקלידן מוכשר, ושר תחת השם "המסתורי" (זאת, לדבריו, כדי שאנשים יעריכו את האלבום לפי השירים, ולא לפי האמן, שבעולם המוזיקה המזרחית ידוע כמעבד והמנהל המוזיקלי של זהבה בן). למרות שהאלבום לא נחל הצלחה רבה, אפילו לא בחובבי הזאנר, הוציא חייק את האלבומים "בשבילך הכול עשיתי" ו"מתגעגע", עדיין כ"המסתורי"; באלבום "מתגעגע" הוא חשף את שמו האמיתי, אבל ללא תמונה.

### אחרי "המסתורי"

האלבום הבא שהוציא חייק הוא "כבר לא מסתורי", שכשמו הוא מרמז שחייק חשף את זהותו לגמרי. אלבום זה הצליח מאוד, ואחד השירים המפורסמים שלו, "בדקות של געגוע", הגיע למקום מכובד ברשימת השירים בגלגלצ, ויצר תקדים במוזיקה המזרחית בסגנון טורקי.

בהמשך הדרך, חייק הוציא אלבומים נוספים כמו "בדרך לפסגה", "שירים שעושים לי פרפרים" (אלבום עם ביצועים לשירים ישראלים מוכרים, ובו גם הושמעו טעימות מן האלבום הבא, "כתבתי לך": השירים "כתבתי לך", "הנפש התאומה שלי", "לכבודך", "מתוקה" ו"כל הזמן"), שני אלבומי דאנס בדרבוקות ("דואט מוזיקלי" ו"המחשמלים"), שבו משולבים דרבוקות ומוזיקת דאנס בניצוחם של חייק ואמן הדרבוקות רמזי קטנאני (נגן הדרבוקות של אייל גולן), אלבום אוסף שכלל 2 שירים חדשים וחידושים לשירים "זה לא מגיע לי ילדה" ו"מתגעגע", וגם "הקונצרט", אלבום מתוך הופעה חיה של חייק בצפון (השירים בהופעה מתוך האלבום "בדרך לפסגה"). הופעה זו גם יצאה לאור ב-DVD ונמצאת לצפייה ב-HOT VOD.

האלבום "כתבתי לך" שוחרר ב-30 באוגוסט 2007 לאחר עבודה של כ-3 שנים. הפקת האלבום והקלטת השירים נעשו בטורקיה, עם תזמורת "קאמפה איסטנבול", שמנגנת עבור איברהים טטליסס, גדול זמרי טורקיה. בין היתר, האלבום כולל את השירים "מתוקה", "כל הזמן", "הכל למענך", הלהיט הגדול "טיפה של אושר", "כתבתי לך", "שיהיה לך טוב", "לא עושה חשבון", "הנפש התאומה שלי", "קול צחוקך", "כשתזכרי", "לעצמי לא סולח" ו-"לכבודך". השירים "מתוקה" ו-"טיפה של אושר" הושמעו תדיר בערוץ 24 לאחר חשיפתם. לאחר מכן הוציא חייק סינגל - "מכתב למזכרת".

ב-2009 הוציא סינגל שנקרא "אלת האהבה". בינואר 2010 הוציא סינגל שנקרא "שקוף". חודש לאחר מכן, ב-21 בפברואר, הוציא את אלבומו "דרך חדשה". אביה של אשתו (שמעון אוחנה) כתב את רוב שירי האלבום.

בנובמבר 2017 השתתף בעונה השלישית של התוכנית אקס פקטור אך לא עבר את שלב האודישנים.

חייק היה המעבד המוזיקלי והשתתף בכתיבת חלק מהשירים מאלבומיו של יובל פרי. העיבודים שחלקם נעשו לשירים טורקיים, היו מלאים בעושר סגנוני ובערבסקות.

דיסקוגרפיה
----------

### אלבומי "המסתורי"

* אל האור - 1998
* בשבילך הכול עשיתי - 1999
* מתגעגע - 2000

### אלבומים לאחר תקופת "המסתורי"

* כבר לא מסתורי - 2001
* האוסף - 2004
* בדרך לפסגה - 2005
* שירים שעושים לי פרפרים - 2006
* הקונצרט - דיסק ההופעה - 2007
* כתבתי לך - 2007
* דרך חדשה - 2010

קישורים חיצוניים
----------------

* שיקו חייק, באתר שירונט
* שיקו חייק, באתר MOOMA (בארכיון האינטרנט)
**רשת דינמיקה** הוקמה באוגוסט 1994 כחברת בת של סאני תקשורת על ידי אילן בן דב, והייתה חלק מקבוצת סאני אלקטרוניקה עד מכירתה בינואר 2010 לחברת סלקום בסכום של 108 מיליון שקל.

היסטוריה
--------

סניף דינמיקה סלולר
דינמיקה סלולרהלוגו הקודם
דינמיקה החלה את דרכה בתור מודל "חנות בתוך חנות" בבתי הכלבו של רשת המשביר לצרכן.
מספר שנים מאוחר יותר התפתחה הרשת והתחילה להתפרס ולהתפזר ברחבי הארץ בחנויות פרטיות ועצמאיות משל עצמן, מבלי להיות תלויה ברשתות מכירה גדולות כמו המשביר לצרכן וחברות אחרות.
בתחילת דרכה התמקדה רשת דינמיקה בשלושה תחומים עיקריים:

1. מכירת טלפונים סלולריים המתאימים לרשת סלקום בטכנולוגיית TDMA, מכירת אביזרים סלולרים, ושירותי תיקון לסלולר.
2. מכירת מכשירי תקשורת כגון, טלפונים קווים ואלחוטיים, מרכזיות, ופקסים.
3. מכירת מחשבים, משחקי וידאו ומולטימדיה (טלוויזיה) מתוצרת SEGA היפנית, ומשחקי מחשב של המפיצה מיראז' מולטימדיה.

לוגו נוסף
לוגו נוסף
בשנת 1998 הרחיבה דינמיקה את תחום פעילותיה כאשר קיבלה אישור מחברת בזק למכירת מוצרי תקשורת (ציוד התחברות לאינטרנט) ושירותי תקשורת (סיפוק קווי חיבור לאינטרנט בטכנולוגיית ISDN).
בהמשך אותה שנה קיבלה סאני תקשורת זיכיון לייבוא ושיווק טלפונים סלולריים מתוצרת סמסונג הקוריאנית, שאותם מכרה סאני לרשתות הסלולר וגם לדינמיקה (חברת הבת) ומשם לצרכן הסופי.

בשנת 2001 החלה דינמיקה למכור גם מכשירי סלולר התומכים ברשת GSM.
בשנת 2002 הרחיבה דינמיקה את דרכי השיווק שלה ופתחה אתר חנות וירטואלית באינטרנט המאפשר הזמנה ורכישת טלפונים סלולריים; אתר החברה הופעל על ידי תפוז אנשים.
ביולי 2005 דינמיקה חתמה על הסכם עם HOT למכירת מנויי כבלים, טלפון ואינטרנט מהיר.

באוגוסט 2005 הגדילה סאני אלקטרוניקה את מספר סניפי דינמיקה סלולר ב-15, ורכשה את רשת החנויות "שיא תקשורת" ומיזגה אותן אל דינמיקה.
בתחילת שנת 2006 החלה דינמיקה למכור נגני MP3 מתוצרת סמסונג. פעילות זו לא צלחה עקב הימצאותם של הטלפונים סלולרים והאייפודים בשוק והתחרות הקשה בהם.

בנובמבר 2006 מיתגה את עצמה מחדש. כחלק מהמיתוג שינתה את שמה מ"רשת דינמיקה" ל"דינמיקה סלולר" והחליפה את הלוגו שלה לצבע הסגול המזוהה עם סלקום.

באוגוסט 2009 רכשה סקיילקס את חברת פרטנר, ובעקבות זאת אילצה רשות ההגבלים העסקיים את אילן בן דב למכור את דינמיקה סלולר.

בדצמבר 2009 השיקה דינמיקה אתר סלולר חדש ועצמאי.

בינואר 2010 מכר אילן בן דב את דינמיקה לחברת סלקום.

בנובמבר 2011 מונה אלי אדדי למנכ"ל הרשת.

בשנת 2016 רשת דינמיקה מנתה כ-50 מרכזי שירות ומכירה בפריסה ארצית, ביניהם 20 מעבדות שירות תיקונים.

קישורים חיצוניים
----------------

* אתר האינטרנט הרשמי של דינמיקה סלולר
* דינמיקה סלולר, ברשת החברתית פייסבוק

* דינמיקה סלולר, ברשת החברתית אינסטגרם

הערות שוליים
------------

1. ↑  מנכ"ל חדש ומהלך התרחבות בדינמיקה סלולר, באתר אייס
2. ↑  קצרים פרסום, באתר הארץ, 27 ביולי 2005
3. ↑  ערן גבאי, משווקת מכשירי סמסונג תמתג מחדש את רשת דינמיקה, באתר הארץ, 4 ביוני 2006
4. ↑  סאני תשווק נגני MP3 של סמסונג ברשת החנויות דינמיקה, באתר גלובס, 4 בינואר 2006
5. ↑  דינמיקה השקיעה 4 מיליון דולר במיתוג מחדש, באתר ynet, 18 בדצמבר 2006
**עיסא עבד אל-כרים איברהים אבו שרר** (בערבית: **عيسى عبد الكريم إبراهيم أبو شرار**) הוא משפטן פלסטיני שכיהן כנשיא בית המשפט העליון של הרשות הפלסטינית מ-2005 עד ל-2009 ושוב מ-2019 עד 2024.

ביוגרפיה
--------

עיסא אבו שרר נולד ב-28 בנובמבר 1936.

אבו שרר עסק בשנים 1963 עד 1996 בעריכת דין בירדן, בה כיהן כתובע.

ב-1996 מונה עיסא לשופט במערכת המשפט הפלסטינית.

ביוני 2000 מונה לחבר במועצה השיפוטית העליונה.

ב-22 ביולי 2005 מונה אבו שראר על ידי אבו מאזן למשנה לנשיא בית המשפט העליון של הרשות הפלסטינית, זהיר אל-צורני.

בדצמבר 2005 הגיע אל-צוראני לגיל פרישה, שעומד על 70, ופרש מכס המשפט, כאבו שרר מחליף אותו בתפקיד. למרות הגעת אבו שרר לגיל פרישה בנובמבר 2006, הוא המשיך לכהן כשופט עד 2009.

במהלך כהונתו כנשיא בית המשפט, ניהל אבו שרר את מערכת המשפט לאחר עימות חמאס–פת"ח ברצועת עזה ב-2007 והפרדות מערכת השלטון והמשפט הפלסטינית.

אבו שראר עמד בראש ועדה של הרשות הפלסטינית לחקירת ממצאי דוח ועדת גולדסטון.

ב-15 ביולי 2019 חוקק נשיא הרשות אבו מאזן חוק שקבע את הקמת "הקמת מועצת שופטים עליונה למעבר", שנועדה להחליף את המועצה השיפוטית העליונה כגוף לבחירת שופטים, לצד בחינת מערכת המשפט ושיפורה והמלצה לאבו מאזן לפטר שופטים "ככל שהמשך כהונתם השיפוטית יפגע במעמדה של הרשות השופטת ובאמון הציבור בה". בראש הוועדה הועמד אבו שרר, שמונה גם לנשיא בית המשפט העליון של הרשות הפלסטינית.

לקראת הבחירות לרשות המחוקקת הפלסטינית 2021 מינה אבו מאזן את אבו שארר ליו"ר ועדת הבחירות.

ב-12 במרץ 2024 התפטר אבו שארר מתפקידו כנשיא בית המשפט העליון.

הערות שוליים
------------

1. ↑  ניר יהב‏, הרשות הקימה ועדה שתחקור את ממצאי דו"ח גולדסטון, באתר וואלה!‏, 25 בינואר 2010
2. ↑  מפגש הפלגים הפלשתינים בקהיר, באתר News1 מחלקה ראשונה, 2 בספטמבר 2021
3. ↑  الرئيس يقبل استقالة رئيس مجلس القضاء الأعلى عيسى ابو, ‏12 במרץ 2024

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007310153605171
* ISNI: 0000 0004 0290 9162
* LCCN: n2012075222
* VIAF: 298946491
* WorldCat: lccn-n2012075222

 |
**גל אראל** (נולד ב-9 ביולי 1989) הוא כדורגלן עבר ישראלי ששיחק בעמדת הקשר האחורי. וכיום עוזר מאמן הפועל חיפה.

קריירה
------

אראל גדל בשכונת קריית חיים בחיפה, והחל לשחק כדורגל במחלקת הנוער של הפועל חיפה. ובשנת 2006 היה חלק מסגל קבוצת הנוער שזכתה באליפות תחת הדרכתו של המאמן שלומי דורה. ב-23 בספטמבר 2008 ערך את הופעת הבכורה שלו בקבוצה הבוגרת של המועדון, במשחק מול הפועל רמת גן במסגרת גביע הטוטו. אראל החל להשתלב במשחקי הקבוצה בליגה הלאומית, ובתום העונה עלה עם הפועל חיפה לליגת העל. בהופעת הבכורה שלו בליגת העל כבש את שערו הראשון בקריירה, לאחר שעלה כמחליף במשחק מול מכבי נתניה ב-22 באוגוסט 2009 וכבש את שער הניצחון בדקה ה-80. לאחר מכן הפך לשחקן הרכב קבוע בהפועל חיפה, ובמדיה שיחק ארבע עונות בליגת העל וכבש 16 שערים בכל המסגרות. בעונתו האחרונה בקבוצה זכה עמה בגביע הטוטו.

ביולי 2013 חתם לארבע עונות בקבוצת הפועל באר שבע. ב-21 בספטמבר כבש את שערו הראשון במדי הקבוצה, בניצחון 2–1 על הפועל עכו. ב-3 בפברואר 2015 הושאל להפועל פתח תקווה עד לסיום העונה. אראל כבש שער אחד במדי הקבוצה בעונה זו, בהפסד 2–3 לבני סכנין, ובתום העונה ירדה הקבוצה לליגה הלאומית.

ב-2 באוגוסט 2015 חתם אראל בקבוצת ז'ימנסטיק טרגונה מהליגה השנייה בספרד, אך שותף רק בארבעה משחקי ליגה במדי הקבוצה, וב-10 בפברואר 2016 חתם לעונה וחצי בזבישה בידגושץ' מהליגה השנייה בפולין, עמה הגיע לחצי גמר הגביע הפולני, ובמדיה כבש שער אחד ב-12 הופעות ליגה עד תום העונה. בקיץ 2016 חזר אראל לישראל וחתם בהפועל רעננה. ב-9 בינואר 2017 חתם בהפועל עכו מהליגה הלאומית, ובתום העונה העפיל עמה העפיל לליגת העל.

לקראת עונת 2017/2018 חזר אראל לקבוצת נעוריו הפועל חיפה, ובעונה זו כבש ארבעה שערי ליגה ב-23 הופעות, והיה שותף להצלחתה של הקבוצה להעפיל לפלייאוף העליון, עת סיימה את העונה במקום הרביעי. בתום העונה זכה עם הקבוצה בגביע המדינה, לאחר שפתח בהרכב בניצחון 3–1 במשחק הגמר מול בית"ר ירושלים. בתחילת עונת 2018/2019 זכה עם הקבוצה בתואר אלוף האלופים, כאשר כבש את הפנדל המכריע בניצחון על האלופה הפועל באר שבע. בעונה זו כבש אראל חמישה שערי ליגה, כולם בפנדלים. בעונת 2019/2020 הבקיע גל אראל 6 שערים שוב כולם בפנדלים. בעונת 2020/2021 כבש אראל עוד שלושה שערים בפנדלים ובכך הפך לשיאן ישראל בכיבוש פנדלים רצופים ללא החטאה, 14 פנדלים בליגה ועוד 2 פנדלים בגביע רצופים. שיא שהוחזק החזיק מעמד 61 שנה. בסיום עונת 2022/2023 פרש ממשחק פעיל ומונה לעוזר מאמן הפועל חיפה.

גל אראל במדי הפועל חיפה, 2018

תארים
-----

הפועל חיפה
מחזיקת גביע הטוטו: 2012/13

* גביע המדינה: 2017/2018
* אלוף האלופים: 2018

קישורים חיצוניים
----------------

ויקישיתוף מדיה וקבצים בנושא **גל אראל** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר FootballDatabase.eu
* פרופיל המאמן, באתר Transfermarkt
* יגאל ברמן, ‏המלאך של הנגב: הפריצה של גל אראל בב"ש, באתר ONE‏, 6 באוקטובר 2013

הערות שוליים
------------

1. ↑  גידי ליפקין, ‏גל אראל חתם לשנתיים בחימנסטיק הספרדית, באתר ONE‏, 1 באוגוסט 2015
בלוגיקה מתמטית, **משפט האי-גדירות של טרסקי** הוא משפט הטוען שאין דרך להגדיר בתוך תורה נתונה, מספיק עשירה, את אוסף המשפטים שנכונים בה. באופן לא פורמלי, המשפט אומר כי אם ניתן לנסח במסגרת תורה מסוימת חלק מספיק גדול מתוך האריתמטיקה של המספרים הטבעיים, ובפרט ניתן לקודד כל נוסחה באמצעות מספר טבעי, אז לא קיימת נוסחה עם משתנה חופשי {\displaystyle x} שמשמעותה "המשפט המיוצג על ידי המספר {\displaystyle x} הוא נכון". 

משפט זה התגלה באופן בלתי תלוי על ידי קורט גדל, במסגרת עבודתו על משפטי האי-שלמות ועל ידי טרסקי בשנת 1936.

ניסוח מדויק
-----------

תהי {\displaystyle T} תורה שלמה בשפה מסדר ראשון {\displaystyle L}, שניתן להגדיר בתוכה חלק גדול מספיק מהאריתמטיקה של הטבעיים, כך שניתן לתאר בתוכה את מספרי גדל.

אזי אין נוסחה True בשפה {\displaystyle L} כך שלכל משפט {\displaystyle A} מתקיים: {\displaystyle {\text{True}}[g(A)]\iff A} (כאשר {\displaystyle g(A)} הוא מספר גדל המתאים לנוסחה {\displaystyle A}).

הוכחה
-----

ההוכחה בדרך השלילה, ומכילה רעיונות דומים לרעיונות של הוכחת משפטי האי-שלמות. 

נגדיר את פונקציית הלכסון:

{\displaystyle d(g(\varphi ))=g(\varphi [g(\varphi )])}
הפונקציה שמקבלת מספר גדל של נוסחה ומחזירה את מספר גדל של הנוסחה המתקבלת מהצבת מספר גדל של הנוסחה המקורית במשתנה הראשון של הנוסחה המקורית (במידה והנוסחה המקורית היא חסרת משתנים נוסיף לה משתנה דמה). 
כיוון ש-{\displaystyle d} ניתנת להגדרה בתוך {\displaystyle L} ניתן גם להגדיר את הנוסחה הבאה במסגרת {\displaystyle L}:

{\displaystyle \psi [g(A)]=\neg {\text{True}}[d(g(A))]}
כעת נברר את ערך האמת של {\displaystyle \psi [g(\psi )]}:

{\displaystyle \psi [g(\psi )]\iff \neg {\text{True}}[d(g(\psi )]\iff \neg {\text{True}}[g(\psi [g(\psi )])]}
כלומר נוסחה זו נכונה אם ורק אם True תטען כי היא שגויה ולהפך, בסתירה להגדרת הנוסחה True.

נעיר כי מתוך ההוכחה ניתן לראות כי אין צורך להשתמש במלוא הכוח של מספרי גדל (ההוכחה אינה מתייחסת לשאלות של רקוסיביות), וניתן להחיל אותה במקרים רחבים יותר.

הערות
-----

משפט האי-גדירות יכול לשמש כשלב בהוכחת משפטי האי-שלמות של גדל – אם כל משפט נכון היה ניתן להוכחה, אז כיוון שקיום הוכחה עבור משפט נתון ניתן להגדרה בשפות המכילות את האריתמטיקה, היינו מקבלים הגדרת אמת. 

האי-יכולת להגדיר את האמת עבור תורה מסוימת לא מונע את האפשרות שתהיה לה הגדרת אמת בתורה חזקה יותר. למשל בתורת הקבוצות יש הגדרת אמת עבור האריתמטיקה של הטבעיים, ולמעשה על כל מבנה המוגדר על קבוצה. בנוסף, ניתן לספק הגדרת אמת עבור השפה של תורת הקבוצות כולה בתנאי שאנחנו מגבילים את הסיבוך של הנוסחאות (במובן של מספר הכמתים המופיעים בנוסחאות).
**עלי מחמוד עבאס** (בערבית: **علي محمود عباس**; נולד ב-2 בנובמבר 1964) הוא מוסלמי סוני, פוליטיקאי סורי, לוטננט גנרל בצבא הסורי, המכהן כשר ההגנה ה-18 של סוריה.

ביוגרפיה
--------

עבאס נולד ב-2 בנובמבר 1964 בעיר איפרָה (ער') הנמצאת כ-35 ק"מ מדמשק, במחוז קוּדסִיֶא (ער') ב-1983 הוא התגייס לצבא הסורי, והצטרף לאקדמיה הצבאית חומס, במגמת חיל השריון וסיים בדרגת סגן, באוקטובר 1985. הוא השתלם בפקיסטן, בקורס לקצונה בכירה ובין השנים 2000–2001 למד בקולג' המלכותי למדעי ההגנה (אנ') בלונדון, וקיבל תואר שני בתחום ההגנה הלאומית.

בשנת 2003 הוא השתתף בקורס אקדמי לניהול משברים במכללת הקצינים של צבא שבדיה (אנ'), בסטוקהולם ובשנת 2004 השתתף בקורס לניהול הגנת המדינה בקולג' המלכותי ההולנדי.

עבאס הועלה לדרגת אלוף ב-1 בינואר 2018 ופיקד במשך כשנתיים על חטיבת ביטחון הפנים. וכן שימש כסגנו של הרמטכ"ל הסורי. ב-30 באפריל 2022 העניק לו הנשיא בשאר אל-אסד דרגת רב אלוף.

במהלך שירותו הצבאי, קיבל עבאס את האותות ההצטיינות הבאים:

* אות האומץ מהדרגה הגבוהה (מצוינת) (ער').
* אות הנאמנות מהדרגה הגבוהה (מצוינת) (ער').
* מספר מדליות על קרבות ואימונים, בדרגות שונות.

### שר הביטחון

ב-28 באפריל 2022, הוצא צו נשיאותי מס' 115 לפיו הגנרל עלי מחמוד עבאס הוא שר ההגנה במקום עלי עבדאללה איוב (ער').

עבאס הוא שר ההגנה החמישי מאז פרוץ מלחמת האזרחים בסוריה ב-2011.

ב-5 באוקטובר 2023, תקף מזל"ט מתאבד את טקס סיום קורס הקצינים באקדמיה הצבאית בחומס. דווח על 89 הרוגים ומאות נפצעו. שר ההגנה עבאס נכח בטקס, אך עזב זמן קצר לפני ההתקפה.

### חיים אישיים

עבאס נשוי ואב לארבעה ילדים.

### סנקציות

ביוני 2023, הטילה הממלכה המאוחדת סנקציות אישיות על עבאס, בגין "שימוש שיטתי באלימות מינית ומגדרית נגד אזרחים".

הערות שוליים
------------

1. ↑  sammar, גנראל עלי מחמוד עבאס שר ההגנה החדש בסוריה, באתר סוכנות הידיעות הערבית הסורית (בערבית)
2. ↑  Can Assad's New Military Appointments Help Rebuild His Regime?, The Century Foundation, ‏23 במאי 2022 (באנגלית)
3. 1 2  The Cabinet, Syrian Arab News Agency (באנגלית)
4. ↑  Reporting by Alaa Swilam; Editing by Catherine Evans, Syria names new defence minister -presidency, **reuters**, 28 באפריל 2022
5. 1 2 3 4  وزارة الدفاع في الجمهورية العربية السورية, العماد علي محمود عباس نائب القائد العام للجيش والقوات المسلحة - وزير الدفاع, وزارة الدفاع في الجمهورية العربية السورية
6. ↑  مجلس الشعب السوري - הפרלמנט הסורי, الرئيس الأسد يصدر مرسوماً بتسمية اللواء علي محمود عباس وزيراً للدفاع - הנשיא אל-אסד מוציא צו הקובע את מינוי האלוף עלי מחמוד עבאס לשר ההגנה, באתר مجلس الشعب السوري
7. ↑  Drone attack kills 80 and wounds 240 at a packed Syrian military graduation ceremony, official says, AP News, ‏5 באוקטובר 2023 (באנגלית)
8. ↑  nisreen, Funeral ceremony of martyrs of the terrorist attack on Military academy begins with popular and official attendance, Syrian Arab News Agency, ‏6 באוקטובר 2023 (באנגלית)
9. ↑  UK imposes sanctions on Syrian and Congolese officials accused of sexual violence, ft.com

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"עלי מחמוד עבאס"**.
שגיאות פרמטריות בתבנית:פדרציית ספורט   
פרמטרים [ 1 ] לא מופיעים בהגדרת התבנית 


**הפועל פתח תקווה** היא אגודת ספורט ישראלית, השייכת למרכז הפועל וממוקמת בעיר פתח תקווה. האגודה הוקמה בשנת 1926 ומשחקת לרוב בצבעים כחול ולבן.

מועדון הכדורגל
--------------

 ערך מורחב – **הפועל פתח תקווה (כדורגל)**  

הפועל פתח תקווה הוא אחד ממועדוני הכדורגל המובילים בארץ.
המועדון הוקם ב-1934, וזכה עד היום בשש אליפויות, חמש מהן רצופות, רצף חסר תקדים בכדורגל הישראלי. הפועל פתח תקווה הופיעה שמונה פעמים בגמר גביע המדינה וזכתה פעמיים בגביע. לקבוצה חמש הופעות בגמר גביע הטוטו מתוכן ארבע זכיות בגביע. עשר פעמים הייתה הקבוצה סגנית האלופה.  

כמו כן מפעיל המועדון את קבוצת כדורגל הנשים הפועל פתח תקווה
המשחקת בליגה הבכירה.
כרגע הפועל פתח תקווה בכדורגל גברים משחקת בליגת העל.

מועדון הכדורסל
--------------

 ערך מורחב – **הפועל פתח תקווה (כדורסל)**  

קבוצת הגברים של המועדון שיחקה בליגה הבכירה בכדורסל בשנים 1971 ו-1976, והתפרקה בשנות ה-80, לקראת עונת 2010/2011 הוקמה הקבוצה מחדש על ידי עמותת האוהדים של הפועל פתח תקווה וכבר בעונה הראשונה העפילה הקבוצה מליגה ב' לליגה א'.  

קבוצת הנשים של המועדון משחקות כיום בליגת העל.

מועדון הכדוריד
--------------

 ערך מורחב – **הפועל פתח תקווה (כדוריד)**  

הקבוצה זכתה בשלוש אליפויות אך אוחדה בשנות ה-80 עם קבוצת הכדוריד של מכבי פתח תקווה לקבוצה אחת תחת השם עירוני פתח תקווה. בשנת 2009 הוקמה הקבוצה מחדש והחלה את דרכה בליגה הארצית, ובשנת 2011 העפילה לליגה הלאומית

מועדון הכדוריד נשים
-------------------

 ערך מורחב – **הפועל פתח תקווה (כדוריד נשים)**  

מועדון הכדוריד של הפועל פתח תקווה הוא מהגדולים בארץ. קבוצת הנשים זכתה ב-10 אליפויות ו-9 גביעי מדינה והשלימה 7 עונות בהן היא זוכה בדאבל.

מועדון הכדורמים
---------------

 ערך מורחב – **הפועל פתח תקווה (כדורמים)**  

מועדון הכדורמים של הפועל פתח תקווה הוקמה בשנת 1963 על ידי יוסף גומבוש.
המועדון מפעיל קבוצת בוגרים וקבוצת בוגרות, מהבכירות בארץ.
כיום מועדון הכדורמים של הפועל פתח תקווה מכיל 150 שחקנים ושחקניות מגילאי 8 ועד בוגרים ובוגרות, ושותף פעיל בכל הקטגוריות של איגוד הכדורמים הישראלי. המועדון אף הגיע למקום הראשון בטורניר בהונגריה לגילאי 16 כאשר התגבר על קבוצות שונות מגרמניה, ארצות הברית, איטליה, דרום אפריקה, הונגריה ועוד. בעונת 2007/08 לקחו קבוצת הנוער עד 18 של המועדון דאבל היסטורי כאשר הם מציגים עליונות על הליגה, ורק 2 הפסדים בכל העונה.
**מפעלי ע. שנפ ושות' בע"מ** היא חברה לייבוא ושיווק מצברים, צמיגים ואביזרים לרכב.

היסטוריה
--------

החברה הוקמה בשנת 1951 על ידי ד"ר עמנואל שנפ, אליעזר בסיוק, ומשה רוזנשיין (סוחר מתל אביב). המפעל הוקם באזור התעשייה נתניה-צפון. בתחילה יוצרו המצברים בעבודת יד, בארגזי גומי שנסגרו עם זפת.

במרוצת השנים התפתח המפעל ורכש ידע, טכנולוגיה ומכונות לייצור מצברים באיכות משופרת. בשנת 1977 החלה שנפ לייצר מצברים בארגזי פוליפרופילן, בשיטה עם מיכון אוטומטי בחלקו. בארגזים אלו עושים שימוש עד היום.

בשנת 1986 חתמה החברה הסכם ידע עם חברת CEAC הצרפתית (כיום EXIDE). בשנה זו שודרג הייצור למצברים עם חוצצי מעטפה ומצברים ללא טיפול "מצברומט".

בשנת 1991 החלה שנפ לייצא מצברים לרומניה, עם השנים הרחיב המפעל את יעדי הייצוא אל ארצות נוספות באירופה.

בשנת 1995 הוסמכה החברה וקיבלה את תו תקן האיכות הישראלי והבינלאומי ISO9002. המפעל הוסמך גם לתקן ISO 9001-2000.

בשנת 2006 שנפ קיבלה את הזיכיון לשמש כיבואן הבלעדי של חברת TROJAN בישראל.

באפריל 2007 הפכה לחברה ציבורית. מספר שנים בהעשור הראשון של המאה ה-21 החברה הייתה בשליטת קמן אחזקות.

בשנת 2012 רכשה החברה את אליאנס שיווק ישראל והחלה לייבא ולשווק צמיגים.

בשנת 2017 רכשה החברה 50% מא.ד.י מערכות והחלה לייבא ולשווק אביזרי רכב.

בסוף שנת 2018 סגרה החברה את מפעל המצברים בשל עלויות הייצור הגבוהות בהשוואה לרכש.

שמירה על איכות הסביבה
---------------------

במפעל הותקנו מערכות טיהור אוויר מתקדמות, מערכות סינון מים ונטרול שפכים. נעשה שילוב של מחזור בתהליך הייצור. מערך השיווק של שנפ מתבצע איסוף המצברים הישנים המיועדים למחזור לחומרי גלם לתעשייה.

ראו גם
------

* סוללת עופרת-חומצה

קישורים חיצוניים
----------------

* אתר האינטרנט הרשמי של שנפ
* אתר החברה
* מפעלי ע. שנפ ושות' בע"מ, באתר הבורסה לניירות ערך בתל אביב
* מפעלי ע. שנפ ושות' בע"מ, באתר "מאיה"

* שנפ, באתר Crunchbase (באנגלית)

הערות שוליים
------------

1. 1 2 3 4 5  מצברי שנפ: נתונים כספיים באתר מאי"ה.
2. ↑  ג. שרוני, מצברי נתניה יוצאים לשוק מפעל שנאפ ושות' יחנך היום, מעריב, 30 במרץ 1952
3. ↑  נתן שבע, גל ההנפקות נמשך: רוני אלרואי מנפיק את מצברי שנפ; החברה הגישה טיוטת תשקיף, באתר הארץ, 25 בפברואר 2007
4. ↑  תומר הדר, שנפ רוכשת את אליאנס ישראל, באתר כלכליסט, 1 ביולי 2012
5. ↑  אתר למנויים בלבד יורם גביזון, שנפ סוגרת את מפעל המצברים בנתניה ומפטרת 30 מעובדיו, באתר TheMarker‏, 26 בדצמבר 2018
**לואיסה מונשדיין כלפון** (בספרדית: **Luisa Mondschein Halfon** או **Luisa Halfon de Mondschein**; ‏ 3 בינואר 1903 – 2 ביוני 1985) הייתה משוררת ארגנטינית, יהודייה ילידת בסרביה

קורות חייה
----------

לואיסה מונדשיין נולדה בשנת 1903 בעיירה היהודית מרקולשט שבמחוז סורוקה בפלך בסרביה באימפריה הרוסית (כיום מרקולשט בנפת פלורשט שברפובליקת מולדובה). בשנת 1909 היגרה עם משפחתה לארגנטינה, והתיישבה בבואנוס איירס.
למשך מספר שנים מונדשיין כלפון לימדה ספרות ספרדית באוניברסיטת בואנוס איירס ופרסמה שירה בשפה הספרדית. קובץ השירים הראשון שלה "Docencia" פורסם בשנת 1939 ובהמדורה מתוקנת בשנת 1973. אולם היא נודעה בעיקר בזכות הסונטות שלה אחרי פרסומו בשנת 1960 של הקובץ Sonetos. בהמשך הוציאה מונדשיין כלפון לאור קובצי סונטות נוספים - Sonetos y más sonetos (סונטות ועוד סונטות) (1970), Sonetos de amore y crimen (סונטות אהבה ופשע)
Si alguien antaño (אם מישהו מתישהו) (1980). שיריה נכללו באנתולוגיה Verso argentino actual (השירה הארגנטינית העכשווית) משנת 1975.

לואיסה מונדיין כלפון נפטרה בבואנוס איירס בשנת 1985.

פרסים ואותות הוקרה
------------------

* תואר Dama Laureada - משוררת מצטיינת - מטעם האקדמיה הארגנטינית להרלדיקה ולשירה - בתמיכת האוניברסיטה החופשית של אמריקה - על תרומתה לספרות הארגנטינית
* 1947 - הפרס הראשון של משחקי הפרחים Juegos Florales del Magisterio
* נבחרה לחברה לשם כבוד במכון לתרבות אמריקאית

ספרים
-----

* Sonetos. — Bs. As : Schiaffino Hnos. 1960.
* Sonetos y más sonetos. — Bs. As. : Lopez Miguel, 1970.
* Docencia. — Bs. As. : Cooproart, 1973 (מהדורה הראשונה 1939).
* Sonetos de amore y crimen, plaqueta. — Bs. As. 1976.
* Si alguien antaño. — Bs. As, 1980.

לקריאה נוספת
------------

* Carlos Henrique Pareja - *Los mejores versos de amor*, Editorial Nuestra América, 1963 -
* Carlos Z.Varela *Verso argentino actual*, Ediciones Acanto, 1975

קישורים חיצוניים
----------------

* ביוגרפיה קצרה - המונוגרפיות של סופרים מקרב המהגרים לארגנטינה - באתר העיתון קלרין

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"לואיסה מונדשיין כלפון"**.
נורת להט
**כמה אנשים צריך כדי להחליף נורה שרופה?** היא בדיחה שבה שואלים כמה אנשים מבין קבוצת אנשים בעלת אפיון משותף דרושים כדי להחליף נורה שרופה. התשובה היא שורת מחץ שמבוססת על סטריאוטיפים הקשורים לקבוצה.

קיימות גרסאות רבות לבדיחה, ובהן הקבוצות החברתיות משתנות מבעלי מקצוע מסוים, קבוצה אתנית מסוימת או מאפיינים מאגדים אחרים.

גרסאות מוקדמות של הבדיחה, שצצו בארצות הברית בסוף שנות ה-60 של המאה ה-20, נועדו ללעוג לפולנים (הכוונה היא לריכוז הגדול של מהגרים מפולין שהיה בשיקגו).

דוגמאות
-------

* כמה אמהות פולניות צריך כדי להחליף נורה?

"לא צריך, זה בסדר. אני פשוט אשב לי כאן. לבד. בחושך."
* כמה חוקרי שב"כ צריך כדי להחליף נורה?

"אנחנו אלה ששואלים כאן את השאלות!"
* כמה מתכנתים צריך כדי להחליף נורה?

אפס, זו בעיית חומרה.

בתרבות
------

* באחד הפרקים של קומדיית המצבים "שמש", שמש שואל את הסביבה שלו שאלות שנוגעות לבדיחות כאלה ובסוף הפרק אחרי שמבקש מששי להחליף נורה, ששי קורא לכמה מחבריו, בני העדה הגאורגית, להרים ולסובב אותו כשהוא מחליף את הנורה.

ראו גם
------

* יש לך שתי פרות

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **החווה/בדיחות החלפת נורה** |

* אתר עם "בדיחות מקצועיות", לרבות בדיחות החלפת נורה שרופה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007551761305171
* LCCN: sh97008351

 |
**אלגוריתם גאוס-ניוטון** הוא אלגוריתם לפתרון בעיות ריבועים פחותים לא ליניאריות. האלגוריתם, המיוחס לקרל פרידריך גאוס, הוא למעשה תיקון של שיטת ניוטון למציאת שורשים של פונקציה ממשית, ללא שימוש בנגזרות ממעלה שנייה.

תיאור הבעיה
-----------

בהינתן m פונקציות {\displaystyle f\_{i}(x\_{1},...x\_{n})} כאשר {\displaystyle 1\leq i\leq m}, וכן {\displaystyle \ m\geq n}, 

בעיית האופטימיזציה היא למצוא וקטור {\displaystyle \ p=(x\_{1},...x\_{n})} כך שהסכום {\displaystyle \ S(p)=\sum \_{i=1}^{m}(f\_{i}(p))^{2}} הוא מינימלי, כלומר לכל וקטור {\displaystyle \ q=(y\_{1},...y\_{n})} מתקיים {\displaystyle S(p)\leq S(q)}.

האלגוריתם
---------

אלגוריתם גאוס-ניוטון הוא תהליך איטרטיבי. כלומר, יש לספק ערך התחלתי ל-{\displaystyle \ p}, שנקרא לו {\displaystyle \ p^{0}}. 

ערכים עוקבים של {\displaystyle \ p^{k}} ניתנים אחר כך על ידי חזרה על היחס: 

{\displaystyle \ p^{k+1}=p^{k}-{\Big (}J\_{f}(p^{k})^{\top }J\_{f}(p^{k}){\Big )}^{-1}J\_{f}(p^{k})^{\top }f(p^{k})}

כאשר:

{\displaystyle \ f=(f\_{1},\dots ,f\_{m})}
ו- {\displaystyle \ Jf(p)} מסמן את היעקוביאן של {\displaystyle \ f} ב-{\displaystyle \ p}.
את המטריצה ההופכית אין צורך לחשב במפורש. 

במקומה נוכל לסמן את {\displaystyle \delta \_{k}=-{\Big (}J\_{f}(p^{k})^{\top }J\_{f}(p^{k}){\Big )}^{-1}J\_{f}(p^{k})^{\top }f(p^{k})} מתקיים 

* {\displaystyle p^{k+1}=p^{k}+\delta \_{k}}
* {\displaystyle {\Big (}J\_{f}(p^{k})^{\top }J\_{f}(p^{k}){\Big )}\delta \_{k}=J\_{f}(p^{k})^{\top }f(p^{k})} ע"י הכפלה של שני הצדדים ב {\displaystyle {\Big (}J\_{f}(p^{k})^{\top }J\_{f}(p^{k}){\Big )}}

נסמן {\displaystyle A={\Big (}J\_{f}(p^{k})^{\top }J\_{f}(p^{k}){\Big )},b=J\_{f}(p^{k})^{\top }f(p^{k})}

וקיבלנו אם כך מערכת משוואות לינאריות {\displaystyle A\delta \_{k}=b} למציאת {\displaystyle \delta \_{k}}.
ג'בארין בשנת 2021
**עלי ג'בארין** (נולד ב-25 בנובמבר 1993) הוא שחקן גו ישראלי ואירופאי, בעל דן 2 מקצועי מפדרציית גו האירופית.

קורות חיים
----------

ג'בארין נולד בישראל בשנת 1993. הוא החל להתעניין במשחק הגו אחרי שצפה בסדרת האנימה היקארו נו גו. בשנת 2006 החל לשחק גו באינטרנט, ובשנת 2009 זכה במקום ראשון באליפות אירופה לנוער.

לאחר שסיים בית ספר, הוא למד גו בקוריאה, ובהמשך גם בסין.

בשנת 2014, ג'בארין והשחקן הסלובקי פאבול ליסי הפכו לראשונים שזכו בדירוג דן מקצועי מפדרציית גו האירופית על סמך תוצאות הטורניר הראשון מסוג זה. ג'בארין לקח את המקום השני עם 5 ניצחונות ותבוסה אחת.

בשנים 2015 ו-2016 הוא לקח את המקום השני באליפות אירופה, בשנת 2018 הוא זכה בארד.

נכון לשנת 2020 ג'בארין הוא חבר וועד של אגודת הגו הישראלית.

ג'בארין מתגורר ביפו ולומד תואר במדעי המחשב.

קישורים חיצוניים
----------------

* הדירוג של עלי ג'בארין ב- europeangodatabase.eu
* אתר למנויים בלבד ניר צדוק, באליפות ישראל ב"גו", כל העיניים נשואות לעלי ג'בארין, הגאון מיפו, באתר הארץ, 22 ביוני 2022
* משחק האסטרטגיה הסיני גו, עם עלי ג׳בארין בפודקאסט "להבין את סין", באתר רלוונט

הערות שוליים
------------

1. 1 2 3 4 5 6  "Ali Jabarin" (באנגלית). נבדק ב-2021-07-26.
2. ↑  "An interview with Ali Jabarin, European Youth Go Champion-2009" (באנגלית). נבדק ב-2021-07-26.
3. 1 2  "1st European Pro Qualification 2014" (באנגלית). נבדק ב-2021-07-26.
4. ↑  "ועד אגודת הגו הישראלית 2020". נבדק ב-2021-07-26.
חגיגת צ'הארשנבה סורי בקפיצה מעל האש
הזמרות מהסטי והיידה קופצות מעל המדורה בחגיגות צ'הארשנבה סורי
**צ'הארשנבה סורי** (בפרסית: **چهارشنبه ‌سوری**, בתרגום לעברית: **יום רביעי של האור** או **יום רביעי האדום**), נקרא גם **פסטיבל האש**. נחגג בקרב העמים האיראניים, כדוגמת הפרסים, האזרים, הכורדים ועוד. האירוע מתקיים בערב יום רביעי שלפני הנורוז; יום רביעי האחרון של לוח השנה הפרסי כהקדמה לנורוז, המציין את בואו של האביב. הפסטיבל מתוארך להתקיים בקרב העמים הכורדים זורואסטרים מכ-1,700 לפני הספירה.

הפסטיבל כולל הדלקת מדורות ומשחקי אש: קפיצה ואקרובטיקה מעל האש, ויצירת צורות בעזרת האש שמטרתם העברת האדמומיות, הבשלות והבריאות של האש לאנשים דרך פעולות אלו. המדורות נשארות דולקות עד לשעות הבוקר כדי "לשמור על השמש בחיים". החגיגה מתחילה בדרך-כלל בערב בהדלקת המדורות; האנשים קופצים מעל למדורות וקוראים: "zardi-ye man az toh, sorkhi-ye toh az man", שפירושו: "הצהוב שלי אליך והאדום שלך אלי". הכוונה בכך למעין טקסט טיהור שבו החולי, החיוורון, הבחילות, והבעיות של האדם עוברים למדורה – והאדמומיות, הבשלות, החום, האנרגיה והבריאות של המדורה עוברים לאדם. ביום זה יש אנשים הלובשים תחפושות ועוברים מדלת לדלת בבקשה לממתק או קונדס; נוהגים לחלק פירות יבשים או דליי מים.

ביקורת
------

אנשי דת איראנים מוסלמים יצאו נחרצות נגד מנהג חגיגות הצ'הארשנבה סורי, לאור מקורו הלא-אסלאמי. מגמה זאת התחזקה בפרט החל מ-1979 והמהפכה האסלאמית, בטענה כי "מנהגי החג הם בבחינת אמונה תפלה שיש לבטלה." עם זאת, ב-2023, החג נחגג באופן מחתרתי באיראן על ידי מפגינים מתנגדי הממשל האיראני בעיר כרג'.

ראו גם
------

* נורוז
* זורואסטריות

קישורים חיצוניים
----------------

ויקישיתוף מדיה וקבצים בנושא **צ'הארשנבה סורי** בוויקישיתוף

הערות שוליים
------------

1. ↑  Kasheff and Saʿīdī Sīrjānī, Manouchehr and ʿAlī-Akbar. "ČAHĀRŠANBA-SŪRĪ". Encyclopædia Iranica. Retrieved 2014-12-29.
2. ↑  Persian Fire-Jumping Festival, Alison Fu. ČAHĀRŠANBA-SŪRĪ. Retrieved 2012-03-18.
3. ↑  Massoume Price, Chahar Shanbeh Soori, The Fire Festival of Kurdish Peoples
4. ↑  Kasheff and Saʿīdī Sīrjānī, Manouchehr and ʿAlī-Akbar. "ČAHĀRŠANBA-SŪRĪ". Encyclopædia Iranica. Retrieved 2014-12-29.
5. ↑
6. ↑  Massoume Price, Chahar Shanbeh Soori, The Fire Festival of Iranian Peoples
7. ↑  רז צימט, "צ'הארשנבה סורי": ויכוח מתמשך על מסורת טרום-אסלאמית ברפובליקה האסלאמית, 2012.
**קהילת יהודי אאודטסהורן** באאודטסהורן, דרום אפריקה הייתה אחד מהמרכזים ההיסטוריים היהודיים המעניינים ביותר בדרום אפריקה. הקהילה היהודית פרחה באזור בסוף המאה ה-19 תחילת המאה ה-20. בית הכנסת בעיירה הוקם בשנת 1886. בשיאה מנתה האוכלוסייה היהודית בעיירה 600 משפחות בשנת 1914.

העיירה נקראה 'ירושלים הקטנה' או 'ירושלים בדרום אפריקה'

רקע
---

**אאודטסהורן** (באנגלית: **Oudtshoorn**) היא עיר בפרובינציית הכף המערבי שבדרום אפריקה, הממוקמת בין הרי סוורטברג מצפון להרי אוטניקה מדרום. זוהי העיר הגדולה ביותר באזור הקארו הקטן, עם כ-60,000 תושבים. כלכלת העיירה נשענת בעיקר על ענפי חקלאות היענים והתיירות. אאודטסהורן היא ביתם של אוכלוסיית היענים הגדולה בעולם.

היסטוריה
--------

הפריחה הכלכלית במאה ה-19 משכה אליה אוכלוסיית מהגרים יהודים גדולה של כ-100 משפחות (רובן משפחות ליטאיות שנמלטו מהפוגרומים הצאריים). כתוצאה מכך נודעה אאודטסהורן כ"ירושלים של אפריקה". בעיר נבנו שני בתי כנסת (ב-1888 וב-1896). ב-1904 נפתח בעיר בית הספר העברי הדרום אפריקאי הראשון. האוכלוסייה היהודית באאודטסהורן ירדה מ-1,073 ב-1918 ל-555 ב-1936, ורק המשיכה להתמעט מאז.

בהגיעם לאזור בערך בשנת 1880, כ-30 שנה לאחר הקמת העיירה, שלטו סוחרים יהודים בעיקר מליטא בשיטות גידול היענים. בין המומחים המוכרים בתעשייה היו האחים רוז, ו מקס הזקן, שהגיע מליטא ב-1890, וכונה "מלך נוצות היען".

בתחילה נערכו טקסים דתיים בבתים פרטיים ובאולם שוק הנוצות של מועצת העיר. עד שנת 1886, כשמספר היהודים היה כ-250, הוחלט, בעידודו של הרב אורנשטיין מקייפטאון, לבנות בית כנסת.

האוכלוסייה היהודית גדלה עם צמיחתה של תעשיית היענים, לשיאה ב-1914 עם 600 משפחות.

עד 1955 נותרו רק 150 משפחות ובשנת 1973 נסגר בית הכנסת סנט ג'ונס. ארון הקודש והספסלים הקדמיים הועברו למוזיאון המקומי. כיום נותרו רק 17 משפחות בעיירה, מהן חמש חקלאי יענים, כאשר חיי הקהילה עדיין מתרכזים סביב בית הכנסת קווינס סנט (כיום רחוב ברון ואן ריד).

קישורים חיצוניים
----------------

* Jerusalem of South Africa - Oudtshoorn - The Jewish Community
* Michael Roberts Oudtshoorn: the Jerusalem of South Africa, May 17, 2017
* Tali Feinberg, Jewish roots lost and found in Oudtshoorn Feb 3, 2022
* Jewish Ostrich Barons

הערות שוליים
------------

1. ↑  Vecchiatto, Paul (30 ביולי 2014). "DA heads to court on ANC failure to hand over Oudtshoorn council". נבדק ב-28 באוקטובר 2014. `{{cite web}}`:  (עזרה)
2. ↑  van der Westhuizen, Lauren (14 באפריל 2011). "South Africa Says Suspends Exports of Ostrich Meat After Bird Flu Outbreak". נבדק ב-28 באוקטובר 2014. `{{cite web}}`:  (עזרה)
3. 1 2  "The Synagogue in Oudtshoorn's CP Nel Museum". 23 במאי 2013. אורכב מ-המקור ב-30 באוקטובר 2014. נבדק ב-30 באוקטובר 2014. `{{cite web}}`:  (עזרה)
4. ↑  Becker, Alida (7 במאי 2000). "Birds of a Feather: How the ostrich climbed to the top of the bird world in the 20th century". נבדק ב-2 בדצמבר 2014. `{{cite web}}`:  (עזרה)
5. ↑  Nixon, Rob (במרץ 2000). *DREAMBIRDS: The Strange History of the Ostrich in Fashion, Food, and Fortune*. New York: Picador, USA. ISBN 0312245408. `{{cite book}}`:  (עזרה)
6. 1 2 3  The Jewish Community of Oudtshoorn, www.seligman.org.il
7. ↑  Oudtshoorn Synagogue | Queen Street Synagogue | Der Englishe Shul, Oudtshoorn Synagogue (באנגלית אמריקאית)
8. ↑  SA-SIG - Southern Africa Jewish Genealogy: St. John's Street Synagogue (Greene Shul), Oudtshoorn, www.jewishgen.org
פירוש נוסף ערך זה עוסק בחלק מכלי ירייה. אם התכוונתם לחלק ממערכת העיכול, ראו לוע.
**בית הבליעה** הוא תא גלילי המצוי בכלי נשק היורים קליע באמצעות קנה והנטענים מאחור. תפקידו לקלוט לתוכו את הכדור התורן, או הפגז התורן וחומר הנפץ ההודף שלו, ולהחזיק בהם במשך תהליך הירי. 

בית הבליעה נמצא בקצהו האחורי של קנה הירי. פתחו הקדמי של בית הבליעה צמוד לחלקו האחורי של הקנה, כך שבזמן הירי הקליע עוזב את בית הבליעה, נדחס לתוך הקנה ומאיץ לאורכו. פתחו האחורי של בית הבליעה פתוח לאחור, כדי שיוכל לקלוט כדור או פגז תורנים, וננעל באמצעות מכלול הירי.

הכדור, או הפגז ומטעניו ההודפים, נטען ידנית לתוך בית הבליעה (כמו ברובה צלפים ותותח טנק) או נגרף לתוכו באמצעות מנגנון הנשק (אם מתוך מחסנית, כמו ברובה סער, או מתוך שרשרת כדורים, כמו במקלע).

לאחר הכנסת החימוש לבית הבליעה, נע מכלול הנשק (או הסדן, כשמדובר בתותח) וסוגר את חלקו האחורי של בית הבליעה. כחלק מתהליך הסגירה מתבצעת נעילה בין שני החלקים, כדי להבטיח שהגזים המשתחררים בזמן בעירת חומר הנפץ ההודף יישארו כלואים בין בית הבליעה והקנה, וכך ינוצלו במלואם להדיפת הקליע.

בזמן הירי ננקר הכדור ותפקיד בית הבליעה הוא להחזיק אותו בזמן שחומר הנפץ ההודף בוער והודף את הקליע לתוך הקנה. לכן, כדי לעמוד בלחצים ובטמפרטורות הגבוהות כתוצאה מכך, בית הבליעה בנוי עם דופן עבה וחזקה ביחס לחלקים אחרים במנגנון הירי.

לאחר הירי, במידה ונותר תרמיל ריק בבית הבליעה הרי שהנעילה בין בית הבליעה לחלק שסגר עליו מאחור משוחררת והתרמיל מחולץ על ידי מנגנון הירי, אם באופן אוטומטי ואם בהפעלה ידנית, כדי לפנות מקום לכדור חדש.

ברובים ומקלעים
--------------

עוזי, תת-מקלע עם מנגנון "מכנס פתוח"
ברובים ומקלעים, הקשר בין דריכת מכלול הנשק לאחור לבין הכנסת הכדור התורן לבית הבליעה, נחלק לאחת משתי גישות תכנון שונות: 

* **מכנס סגור** - תכנון שבו דריכה של מכלול הירי לאחור חולצת תרמיל ריק מבית הבליעה, גורפת כדור חדש לתוך בית הבליעה ונועלת את המכלול לבית הבליעה. בתכנון זה, הכדור ממתין בבית הבליעה עד ללחיצה על ההדק. אז, מתבצע הירי והתהליך חוזר על עצמו.

גליל, מיקרו תבור, M16 הם דוגמה לרובים הפועלים בשיטת "מכנס סגור".

* **מכנס פתוח** - תכנון שבו דריכה של מכלול הירי לאחור רק מושכת את המכלול לאחור ונועלת אותו מאחורי הכדור התורן שבשרשרת או במחסנית. לחיצה על ההדק גורמת לתהליך אחד ורציף שבו המכלול משתחרר ונע קדימה, גורף כדור תורן לתוך בית הבליעה, ננעל עם בית הבליעה, הכדור ננקר (ירי), הנעילה משתחררת והמכלול נע לאחור, חולץ את התרמיל הריק וננעל שוב מאחורי הכדור התורן הבא. בתכנון זה, הכדור ממתין בשרשרת או במחסנית עד ללחיצה על ההדק. אז, מתבצע הירי והתהליך חוזר על עצמו.

רובה עוזי הוא דוגמה לרובה הפועל בשיטת "מכנס פתוח".

מכנס סגור מקובל ברובי סער, עקב היותו בטיחותי יותר לשימוש, ומכנס פתוח נפוץ במקלעים ובתתי-מקלעים, מכיוון שכך מתאפשר קצב ירי גבוה יותר, תוך שימוש בשרשירי תחמושת.

באקדחים
-------

באקדחים מוזני מחסנית, דומה בית הבליעה לזה שברובה בעל מכנס סגור. 

באקדח תופי ערוכים בתי הבליעה סביב היקף התוף, במקביל לקו הקנה, ונקראים "תאים". במהלך טעינת האקדח נטענים הכדורים לכל התאים במקביל. ברגע הירי ניצב רק תא אחד שכזה באחורי הקנה והוא התא המכיל את הכדור התורן.

קישורים חיצוניים
----------------

ויקישיתוף מדיה וקבצים בנושא **בית הבליעה** בוויקישיתוף
פירוש נוסף ערך זה עוסק במצב נפשי פסיכוטי. אם התכוונתם לרומן פרוזה מאת ג'וזף פיינדר, ראו פרנויה (ספר).

**פָּרָנוֹיָה** היא מצב פסיכוטי, מלווה בפחד, בחרדה ובמחשבות שווא, שבו חש האדם כי הוא נרדף, אף על פי שאין לכך ביסוס במציאות.
מקור המילה מיוונית, παράνοια - Paranoia, שמשמעותה שיגעון (παρά= ליד, νόος= נפש).

מאפיינים
--------

המאפיין של התסמונת הוא מחשבות שווא פרנואידיות. מחשבות שווא אלו מאופיינות על ידי עיוות ותפיסת היחס על ידי האדם ובינו לבין אנשים אחרים. מאחר שמחשבות השווא הפרנואידיות מבטאות לעיתים קרובות נושאים של חיי היום יום, קשה לעיתים להבחין ולהפריד אותן ממצבים נורמליים. אחד המאפיינים החשובים באבחנה הוא היעדר חלופה בחשיבה או בפעולה המתחייבת ממנה.

פרנויה היא תופעה שכיחה בקרב חולי סכיזופרניה (סכיזופרניה פרנואידית), ובקרב בעלי סוגים מסוימים של הפרעות אישיות.

תחושת הרדיפה באה לידי ביטוי בחשדנות יתר. במצבים קיצוניים עלול האדם הפרנואיד לכלוא את עצמו בחדר אחד למשך שעות מתוך חשש שעוקבים אחריו באמצעות מצלמות, ואף להרחיק לכת למחשבות של ריגול מהחלל, חשש שחייזרים או סוכנים חשאיים עלולים לחטוף אותו. במקרים של סכיזופרניה פרנואידית, הפרנואיד נוטה לחשוש שגורמים עוינים כלשהם מבקשים להשתלט על מוחו על ידי שידור מסרים שונים אליו, באמצעות השתלת שבבים שונים באיברי גופו, ועקב כך אף עלול לסרב לפרוצדורות כירורגיות דחופות שייעשו בו.

לעיתים ניתן לזהות את תופעת הפרנויה גם אצל אנשים שלא מאופיינים כמתמודדי נפש, שחווים את אותן אשליות רדיפה, רק במידה נמוכה יחסית, שמאפשרת להם להמשיך לתפקד בחייהם. בנוסף עלולה להופיע פרנויה גם כהתקף פסיכדלי כתוצאה משימוש בסמים הזייתים (הלוצינוגנים) כמו אל־אס־די, מסקלין וסלוויה דיווינורום ואפילו מריחואנה.

תסמונות פרנואידליות מיוחדות:

* מחשבות שווא אירוטיות (סינדרום דה קלרמבו) אדם שמדמה שאישיות חשובה היא המאהב שלהם. דמיון זה מספק תחושת סטטוס חברתי ותחושת הצלחה.
* מחשבות שווא על שם קפגרס - החולה מאמין שמישהו קרוב לו הוחלף במישהו אחר הנראה דומה לו.
* מחשבת שווא על שם פרגולי - מחשבת שווא נדירה, בה החולה מזהה אדם מוכר באנשים שונים שהוא מכיר.

טיפול
-----

בדומה לטיפול המקובל במצבי פסיכוזה וסכיזופרניה פרנואידית, הטיפול המקובל בפרנויה הוא שילוב של טיפול תרופתי, אולנזפין או ריספרדל ותרופות אחרות ממשפחת תרופות זו, עם טיפול בפסיכותרפיה באמצעות שיחות.

ראו גם
------

* פסיכוזה
* סכיזופרניה
* הפרעת אישיות פרנואידית
* הפרעה דלוזיונלית
* פרונויה

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **פרנויה** |
| ויקישיתוף תמונות ומדיה בוויקישיתוף: **פרנויה** |

* פרנויה, באתר אנציקלופדיה בריטניקה (באנגלית)
* פרנויה בתנ"ך
* פרנויה, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007563157105171
* BnF: cb119592358 (data)
* LCCN: sh85097873
* LNB: 000125552
* NDL: 00569045
* NKC: ph198728

 |